CELEX: 62019TN0825
Language: el
Date: 2019-12-04 00:00:00
Title: Υπόθεση T-825/19: Προσφυγή της 4ης Δεκεμβρίου 2019 – Tazzetti κατά Επιτροπής

10.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/83
            
         
      Προσφυγή της 4ης Δεκεμβρίου 2019 – Tazzetti κατά Επιτροπής
      (Υπόθεση T-825/19)
      (2020/C 45/69)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Tazzetti SpA (Volpiano, Ιταλία) (εκπρόσωποι: M. Condinanzi, E. Ferrero και C. Vivani, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση (σημείωμα) της Ευρωπαϊκής Επιτροπής της 27ης Σεπτεμβρίου 2019 ARES (2019) 6014426 που απευθύνεται στην προσφεύγουσα, την απόφαση (σημείωμα) της Ευρωπαϊκής Επιτροπής της 27ης Σεπτεμβρίου 2019 ARES (2019) 6024220 που απευθύνεται στην προσφεύγουσα, την απόφαση (σημείωμα) της Ευρωπαϊκής Επιτροπής της 30ής Σεπτεμβρίου 2019 ARES (2019) 6048224 που απευθύνεται στην Tazzetti SA, την απόφαση (σημείωμα) ARES (2019) 6871575 που απευθύνεται στην Tazzetti SpA, καθώς και τυχόν μεταγενέστερες πράξεις, και, οσάκις απαιτείται, και κατόπιν διαπιστώσεως του παράνομου χαρακτήρα, βάσει του άρθρου 288 ΣΛΕΕ, του εκτελεστικού κανονισμού (ΕΕ) 2019/661 της Επιτροπής της 25ης Απριλίου 2019 για την εξασφάλιση της ομαλής λειτουργίας του ηλεκτρονικού μητρώου για τις ποσοστώσεις που αφορούν τη διάθεση υδροφθορανθράκων στην αγορά (EE L 112/11 της 26ης Απριλίου 2019), και ιδίως του άρθρου 7 αυτού, να κηρυχθούν ανεφάρμοστες και, ως εκ τούτου, να ακυρωθούν οι ως άνω αναφερόμενες αποφάσεις οι οποίες είχαν εκδοθεί κατ’ εφαρμογή του ίδιου κανονισμού.
               
            
                  —
               
               
                  Να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει επτά λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 16, παράγραφοι 1, 3 και 5 και του άρθρου 17, καθώς και των παραρτημάτων V και VI του κανονισμού (ΕΕ) 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006 (ΕΕ 2014, L 150, σ. 195), παράβαση του άρθρου 291 ΣΛΕΕ και της έννοιας του εκτελεστικού μέτρου, κατάχρηση εξουσίας, παράβαση του άρθρου 296 ΣΛΕΕ και της υποχρεώσεως αιτιολογήσεως καθώς και παραβίαση της αρχής της αναλογικότητας.
               
            
                  2.
               
               
                  Με τον δεύτερο λόγο προβάλλεται ότι μέρος του άρθρου 7 του εκτελεστικού κανονισμού (ΕΕ) 2019/661 της Επιτροπής, της 25ης Απριλίου 2019, για την εξασφάλιση της ομαλής λειτουργίας του ηλεκτρονικού μητρώου για τις ποσοστώσεις που αφορούν τη διάθεση υδροφθορανθράκων στην αγορά (ΕΕ 2019, L 112, σ. 11), αντιβαίνει στα άρθρα 15 και 16 του κανονισμού (ΕΕ) 517/2014 της 16ης Απριλίου 2014 και, παρεμπιπτόντως, ότι, ως εκ τούτου, δεν έχει εφαρμογή.
                  
                              —
                           
                           
                              Προβάλλεται συναφώς ότι το εν λόγω άρθρο 7 αντιβαίνει στα άρθρα 15 και 16 του κανονισμού (ΕΕ) 517/2014, καθόσον, δυνάμει αυτού, οι ποσοστώσεις που υπολογίζονται με βάση τις οικείες τιμές αναφοράς δεν κατανέμονται στον κατεστημένο φορέα που ελέγχεται από τον μοναδικό δηλούντα, με αποτέλεσμα οι εν λόγω ποσοστώσεις να κατανέμονται αποκλειστικά στον μοναδικό δηλούντα, ο οποίος έχει τον ίδιο πραγματικό δικαιούχο με τον πρώτο κατεστημένο φορέα.
                           
                        
            
                  3.
               
               
                  Με τον τρίτο λόγο προβάλλεται παραβίαση των θεμελιωδών αρχών της εννόμου τάξεως της Ένωσης όσον αφορά το δικαίωμα της ιδιοκτησίας και της οικονομικής ελευθερίας, του άρθρου 6 ΣΕΕ, σε συνδυασμό με τα άρθρα 6, 16 και 17 του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 1 του πρόσθετου πρωτοκόλλου της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών, καθώς και του άρθρου 11 ΣΛΕΕ. Η προσφεύγουσα προβάλλει επίσης κατάχρηση εξουσίας.
                  
                              —
                           
                           
                              Προβάλλεται συναφώς ότι οι αποφάσεις της Επιτροπής προσβάλλουν τα θεμελιώδη δικαιώματα της προσφεύγουσας, κατά το μέτρο που στερούν αναιτίως από την εταιρία που ελέγχεται από την προσφεύγουσα τις ποσοστώσεις υδροφθορανθράκων οι οποίες της αναλογούν με βάση τις οικείες τιμές αναφοράς. Κατά το μέτρο που οι διατάξεις του εκτελεστικού κανονισμού σκοπούν να περιορίσουν/αποκλείσουν την κατανομή των ποσοστώσεων στους νεοεισερχόμενους φορείς που προηγουμένως δεν δραστηριοποιούνταν στην αγορά, η εφαρμογή του κανονισμού στην οποία προέβη η Επιτροπή όσον αφορά την ελεγχόμενη από την προσφεύγουσα εταιρία (και επομένως όσον αφορά την ίδια την προσφεύγουσα) στοιχειοθετεί κατάχρηση εξουσίας. Οι προβαλλόμενες πλημμέλειες και λόγοι εφαρμόζονται ακόμα και στην περίπτωση που οι ποσοστώσεις που αναλογούν στην ελεγχόμενη από την προσφεύγουσα εταιρία κριθούν ως κατανεμητέες στην προσφεύγουσα ως μοναδικό δηλούντα.
                           
                        
            
                  4.
               
               
                  Με τον τέταρτο λόγο προβάλλεται παραβίαση της αρχής της αναλογικότητας και της σχετικής υποχρεώσεως αιτιολογήσεως.
                  
                              —
                           
                           
                              Προβάλλεται συναφώς ότι η εφαρμογή του άρθρου 7 του εκτελεστικού κανονισμού 2019/661 στην οποία προέβη η Επιτροπή βαίνει πέραν του απαιτούμενου και αναγκαίου για την επίτευξη των σκοπών που επιδιώκονται με τη ρύθμιση όσον αφορά την καλύτερη και αποτελεσματικότερη αξιοποίηση του ηλεκτρονικού μητρώου. Οι προβαλλόμενες πλημμέλειες και λόγοι εφαρμόζονται ακόμα και στην περίπτωση που οι ποσοστώσεις που αναλογούν στην ελεγχόμενη από την προσφεύγουσα εταιρεία κριθούν ως κατανεμητέες στην προσφεύγουσα ως μοναδικό δηλούντα: στην περίπτωση αυτή, και υπό το πρίσμα των επιδιωκόμενων σκοπών, ουδόλως κρίνεται δικαιολογημένη ή εύλογη η επεμβατικότητα των αποφάσεων επί της επιχειρηματικής οργανώσεως του ομίλου του οποίου είναι επικεφαλής η εταιρία, η οποία επιφέρει φορολογικές και οικονομικές συνέπειες, καθώς και συνέπειες ως προς τον προϋπολογισμό.
                           
                        
            
                  5.
               
               
                  Με τον πέμπτο λόγο προβάλλεται παράβαση των άρθρων 49 επ. και των άρθρων 63 επ. ΣΛΕΕ.
                  
                              —
                           
                           
                              Προβάλλεται συναφώς ότι η ζημία που προκαλείται στις δραστηριότητες της προσφεύγουσας λόγω της μη κατανομής των ποσοστώσεων στην ελεγχόμενη εταιρία, ακόμα και στην περίπτωση που κατανέμονται στην προσφεύγουσα, συνεπάγεται παραβίαση των θεμελιωδών ελευθεριών της εσωτερικής αγοράς, όπως η ελευθερία εγκαταστάσεως, η ελεύθερη κυκλοφορία των κεφαλαίων, κατά το μέτρο που η προσφεύγουσα συνιστά εταιρία ιταλικού δικαίου που έκανε χρήση του δικαιώματος εγκαταστάσεως και της ελεύθερης κυκλοφορίας των κεφαλαίων, οι οποίες κατοχυρώνονται στο δίκαιο της Ευρωπαϊκής Ένωσης, εξαγοράζοντας εταιρία ισπανικού δικαίου με σκοπό τη διεξαγωγή τμήματος των εν λόγω επιχειρηματικών της δραστηριοτήτων στην ισπανική αγορά.
                           
                        
            
                  6.
               
               
                  Με τον έκτο λόγο προβάλλεται παραβίαση των αρχών της δικαιολογημένης εμπιστοσύνης, της ασφάλειας δικαίου και της απαγορεύσεως αναδρομικότητας των κανόνων που γεννούν ατομικά δικαιώματα.
                  
                              —
                           
                           
                              Προβάλλεται συναφώς ότι η προσφεύγουσα έχει το δικαίωμα να οργανώνει τις οικείες επιχειρηματικές δραστηριότητες, καθώς και εκείνες του ομίλου των επιχειρήσεων που ελέγχει, με βάση τις εύλογες προβλέψεις αποδόσεως που προκύπτουν από την προσδοκία των ποσοστώσεων που θα κατανεμηθούν με βάση τις αξίες αναφοράς (και) στην ισπανική ελεγχόμενη εταιρία. Η απόφαση περί μη κατανομής ποσοστώσεων στην Tazzetti SA προσβάλλει τις ως άνω αρχές και παραβιάζει την υποχρέωση αιτιολογήσεως που προβλέπεται στο άρθρο 296 ΣΛΕΕ, κατά το μέτρο που ουδόλως επεξηγείται η επιλογή στην οποία προβαίνει η Επιτροπή και λόγω απουσίας σταθμίσεως των συμφερόντων. Η προσβολή στοιχειοθετείται ομοίως στην περίπτωση στην οποία οι ποσοστώσεις της ίδιας της ελεγχόμενης ισπανικής εταιρίας κατανεμηθούν στην προσφεύγουσα υπό την ιδιότητά της ως μοναδικού δηλούντος.
                           
                        
            
                  7.
               
               
                  Με τον έβδομο λόγο προβάλλεται παραβίαση της αρχής της ίσης μεταχειρίσεως.
                  
                              —
                           
                           
                              Προβάλλεται συναφώς ότι καίτοι με τις προσβαλλόμενες αποφάσεις κρίνεται ότι η Tazzetti SA τελεί στην ίδια κατάσταση με εκείνη των νεοεισερχόμενων στην αγορά, εντούτοις η ίδια η ελεγχόμενη εταιρία Tazzetti SA, όπως και η προσφεύγουσα, συνιστά κατεστημένο φορέα, η οποία έχει εδώ και καιρό παγιώσει την παρουσία της στην αγορά.